ทำไม “ภาคใต้ไทย” ถึงเป็นจุดหมายของ นักท่องเที่ยวทั่วโลก
ทำไมนักท่องเที่ยวต่างชาติ ถึงนิยมท่องเที่ยวภาคใต้ ลงทุนแมนจะเล่าให้ฟัง
8 ก.ย. 2565

ทำไม “ภาคใต้ไทย” ถึงเป็นจุดหมายของ นักท่องเที่ยวทั่วโลก /โดย ลงทุนแมน
หากถามว่า จุดหมายปลายทางของนักท่องเที่ยวทั่วโลกคือที่ไหน
หนึ่งในนั้นคงต้องมี ภาคใต้ของประเทศไทย รวมอยู่ด้วย
รู้ไหมว่า จำนวนนักท่องเที่ยวต่างชาติในช่วง 7 เดือนแรกของปี 2565 ของประเทศไทย 
มีจำนวนนักท่องเที่ยวต่างชาติทั้งหมด 3.2 ล้านคน ซึ่งเกือบครึ่งหนึ่งเดินทางไปท่องเที่ยวภาคใต้
แล้วทำไมนักท่องเที่ยวต่างชาติ ถึงนิยมท่องเที่ยวภาคใต้
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ภาคใต้มีทั้งหมด 14 จังหวัด มีพื้นที่ 70,715 ตารางกิโลเมตร หรือประมาณ 13% ของพื้นที่ทั้งหมดในประเทศ มีจำนวนประชากรราว 9.4 ล้านคน หรือประมาณ 14% ของจำนวนประชากรทั้งประเทศ
โครงสร้างเศรษฐกิจของภาคใต้ จะพึ่งพิงภาคเกษตรกรรมเป็นหลัก 
โดยมีการเพาะปลูกพืชเศรษฐกิจที่สำคัญ เช่น ยางพารา ปาล์มน้ำมัน รวมไปถึงอุตสาหกรรมการประมง อุตสาหกรรมถุงมือยาง อุตสาหกรรมแปรรูปไม้ยางพารา และอุตสาหกรรมแปรรูปอาหารทะเล เป็นต้น
และอีกหนึ่งอุตสาหกรรมที่มีบทบาทต่อเศรษฐกิจของภาคใต้ ก็คือ การท่องเที่ยว
แม้ว่าในช่วงวิกฤติโรคระบาดโควิด 19 การท่องเที่ยวของภาคใต้จะซบเซาลงไปอย่างมาก
แต่ปัจจุบัน การท่องเที่ยวของภาคใต้กำลังเริ่มกลับมาคึกคักขึ้นเรื่อย ๆ จากการเข้ามาของนักท่องเที่ยวต่างชาติ
ภาพรวมของนักท่องเที่ยวต่างชาติในช่วง 7 เดือนแรกของปี 2565 
มีจำนวนนักท่องเที่ยวต่างชาติ 3.2 ล้านคน และมีรายได้จากนักท่องเที่ยวต่างชาติ 123,000 ล้านบาท
หากเทียบกับช่วงเดียวกันของปีก่อน 
มีจำนวนนักท่องเที่ยวต่างชาติ 0.06 ล้านคน และมีรายได้จากนักท่องเที่ยวต่างชาติ 7,300 ล้านบาท 
คิดเป็นการเพิ่มขึ้นของจำนวนนักท่องเที่ยว 54 เท่า และรายได้จากนักท่องเที่ยวเพิ่มขึ้นกว่า 16 เท่า
โดย 7 เดือนแรกของปีนี้ มีจำนวนนักท่องเที่ยวต่างชาติ เดินทางไปภาคใต้ 1.8 ล้านคน
หรือพูด ๆ ง่ายก็คือ เกินครึ่งหนึ่งของนักท่องเที่ยวต่างชาติ ที่เข้ามาในประเทศไทยนั้น จะเดินทางไปท่องเที่ยวภาคใต้
แล้วทำไมนักท่องเที่ยวต่างชาติ ถึงนิยมที่จะเดินทางไปท่องเที่ยวภาคใต้ ?
หนึ่งในเหตุผลสำคัญคงหนีไม่พ้น ความสวยงามของทะเลภาคใต้
ทั้งฝั่งอ่าวไทย และฝั่งอันดามัน ไม่ว่าจะเป็นชายฝั่ง หรือหมู่เกาะ ที่ในกลุ่มนักท่องเที่ยวต่างชาติรู้จักเป็นอย่างดี เช่น ภูเก็ต เกาะสมุย เกาะพะงัน เกาะพีพี และเกาะเต่า
รวมไปถึงความอุดมสมบูรณ์ของธรรมชาติ อย่างแนวปะการังหมู่เกาะสิมิลัน จังหวัดพังงา ที่ถือว่าเป็นแนวปะการังที่สวยงาม จนกลายเป็นแหล่งดำน้ำที่มีความสวยงามติดอันดับ Top 10 ของโลก
จึงไม่แปลก ที่เราจะเห็นภาพยนตร์ต่างประเทศหลายเรื่อง มาถ่ายทำกันที่ภาคใต้ของประเทศไทย เช่น 007 ภาค The Man with the Golden Gun, Tomorrow Never Dies, The Beach, The Impossible, Star Wars ภาค Revenge of the Sith
แต่ภาคใต้ของไทยก็คงไม่มีนักท่องเที่ยวมากขนาดนี้ ถ้าระบบการขนส่งของไทยไม่สามารถรองรับได้ และการเดินทางที่นักท่องเที่ยวนิยมเลือกใช้ ก็คือการเดินทางโดยเครื่องบิน
โดยปัจจุบัน ภาคใต้มีท่าอากาศยานนานาชาติหลายแห่ง เช่น ภูเก็ต สงขลา กระบี่
อย่างไรก็ตาม ในอนาคตก็มีความเสี่ยงที่อาจจะทำให้ อุตสาหกรรมการท่องเที่ยวของภาคใต้ สูญเสียเม็ดเงิน จากนักท่องเที่ยวต่างชาติได้เช่นกัน ไม่ว่าจะเป็น
- ความแออัดของนักท่องเที่ยว ที่อาจนำไปสู่ปัญหาความเสื่อมโทรม ของธรรมชาติและสิ่งแวดล้อม
- ปัญหาเรื่องอาชญากรรม และความปลอดภัยของนักท่องเที่ยวต่างชาติ
ดังนั้น ถ้าผู้ที่เกี่ยวข้องสามารถจัดการปัญหาต่าง ๆ ที่ว่ามานี้ได้ดีขึ้น 
ภาคใต้ของคนไทย ก็น่าจะเป็นจุดหมายปลายทางที่ดึงดูดนักท่องเที่ยวต่างชาติ ให้เข้ามามากยิ่งขึ้น
จากปัญหาโควิด 19 ที่ยืดเยื้อมานานหลายปี ครั้งนี้นับว่าเป็นการฟื้นตัวครั้งสำคัญของอุตสาหกรรมการท่องเที่ยวของภาคใต้ ที่น่าจับตามองไม่น้อยเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-